
Betegtájékoztató: Információk a beteg számára

Bremisolan 5 mg filmtabletta
Bremisolan 10 mg filmtabletta
Bremisolan 15 mg filmtabletta
Bremisolan 20 mg filmtabletta
vortioxetin

Mielőtt elkezdi alkalmazni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
· Tartsa meg a betegtájékoztatót, mert a benne szereplő információkra a későbbiekben is szüksége lehet.
· További kérdéseivel forduljon kezelőorvosához vagy gyógyszerészéhez.
· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet, még abban az esetben is, ha a betegsége tünetei az Önéhez hasonlóak.
· Ha Önnél bármilyen mellékhatás jelentkezik, tájékoztassa erről kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont

A betegtájékoztató tartalma:
1.	Milyen típusú gyógyszer a Bremisolan és milyen betegségek esetén alkalmazható?
2.	Tudnivalók a Bremisolan szedése előtt
3.	Hogyan kell szedni a Bremisolan‑t?
4.	Lehetséges mellékhatások
5.	Hogyan kell a Bremisolan‑t tárolni?
6.	A csomagolás tartalma és egyéb információk

 
1.	Milyen típusú gyógyszer a Bremisolan és milyen betegségek esetén alkalmazható?

A Bremisolan hatóanyaga a vortioxetin. Ez a hangulatjavítóknak (antidepresszánsoknak) nevezett gyógyszerek csoportjába tartozik.

A Bremisolan a felnőtt betegek major depressziós epizódjainak kezelésére szolgál.

A Bremisolan bizonyítottan csökkenti a depresszió számos tünetét, így a szomorúság érzését, a belső feszültséget (szorongást), az alvászavarokat (csökkent alvási időt), csökkent étvágyat, koncentrálási nehézséget, az értéktelenség érzését, a kedvelt foglalatosságok iránti érdeklődés elvesztését és a lelassultság érzését.


2.	Tudnivalók a Bremisolan szedése előtt

Ne szedje a Bremisolan‑t:
- 	ha allergiás a vortioxetinre vagy a gyógyszer (6. pontban felsorolt) egyéb összetevőjére.
- 	ha a depresszió kezelésére szolgáló, nem szelektív monoaminoxidáz-gátlóként vagy szelektív MAO-A-gátlóként ismert egyéb gyógyszereket szed. Ha bizonytalan, kérdezze meg kezelőorvosát.

Figyelmeztetések és óvintézkedések
A Bremisolan szedése előtt beszéljen kezelőorvosával vagy gyógyszerészével, ha:
- 	úgynevezett szerotonerg hatású gyógyszereket szed, mint például:
- tramadol és hasonló gyógyszerek (erős fájdalomcsillapítók).
- szumatriptán vagy hasonló, hatóanyaguk elnevezésében „triptán”-ra végződő (a migrén kezelésére szolgáló) gyógyszerek.

Ezen gyógyszerek és a Bremisolan egyidejű szedése növelheti a szerotonin-szindróma kialakulásának kockázatát. Ez a tünetegyüttes hallucinációkkal, akaratlan izomrángásokkal, felgyorsult szívveréssel, magas vérnyomással, lázzal, hányingerrel és hasmenéssel járhat együtt.

- 	korábban előfordultak Önnél görcsrohamok.
Kezelőorvosa fokozott körültekintéssel kezeli Önt, ha kórelőzményében görcsrohamok szerepelnek, vagy instabil görcsrohamokkal járó betegségben/epilepsziában szenved. A depresszió kezelésére szolgáló gyógyszerek szedésekor fennáll a görcsrohamok lehetséges kockázata. A kezelést meg kell szakítani azoknál, akiknél görcsrohamok lépnek fel, vagy akiknél a görcsrohamok gyakoribbá válnak.

· korábban mániában szenvedett.
· vérzésre vagy véraláfutások kialakulására hajlamos, vagy ha Ön terhes (lásd a „Terhesség, szoptatás és termékenység” című pontot).
· vérében alacsony a nátriumszint.
- 	65 éves vagy annál idősebb.
- 	súlyos vesebetegségben szenved.
· súlyos májbetegségben vagy májzsugornak nevezett májbetegségben szenved.
· jelenleg magas a szembelnyomása, vagy zöldhályogja (glaukómája) van, vagy pedig a múltban előfordult már ezek valamelyike Önnél. Ha a kezelés során fájni kezd a szeme és homályos látást tapasztal, forduljon kezelőorvosához.

Mialatt Ön antidepresszáns kezelésben részesül, beleértve a vortioxetin-kezelést is, előfordulhat, hogy agressziót, nyugtalanságot, dühöt vagy ingerlékenységet érez. Ha ilyet tapasztal, beszéljen kezelőorvosával.

Öngyilkossági gondolatok és depressziójának súlyosbodása
Ha Ön depresszióval és/vagy szorongással járó betegségben szenved, előfordulhatnak önkárosító vagy öngyilkossági gondolatai. Ezek gyakoribbak lehetnek az antidepresszáns kezelés kezdeti szakaszában, mert ezeknél a gyógyszereknél a hatás kialakulásához időre van szükség. Ez általában két hét, de olykor hosszabb időbe is telhet.

Nagyobb valószínűséggel lehetnek ilyen gondolatai:
- 	ha korábban már voltak öngyilkossági vagy önkárosító gondolatai.
- 	ha Ön egy fiatal felnőtt.

A klinikai vizsgálatokból származó információk azt mutatták, hogy a 25 évesnél fiatalabb, pszichiátriai betegségben szenvedő, antidepresszánssal kezelt felnőttek esetében megnőtt az öngyilkos magatartás kialakulásának kockázata.

Ha bármikor önkárosító vagy öngyilkossági gondolatai támadnak, azonnal keresse fel kezelőorvosát, vagy menjen kórházba. Hasznos lehet, ha egy rokonának vagy közeli barátjának beszámol depressziójáról vagy szorongásos betegségéről, és megkéri, hogy olvassa el ezt a betegtájékoztatót. Megkérheti őket, hogy közöljék Önnel, ha úgy gondolják, hogy depressziója vagy szorongása súlyosbodott, vagy ha az Ön magatartásában bekövetkező változások aggasztók.

Gyermekek és serdülők
Mivel a hatásosságot nem igazolták, ezért a Bremisolan nem alkalmazható (18 éves életkor alatti) gyermekek és serdülők esetén. A Bremisolan 7–17 éves gyermekeknél és serdülőknél történő alkalmazásának biztonságosságáról lásd a 4. pontot.

Egyéb gyógyszerek és a Bremisolan
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről.

Feltétlenül tájékoztassa kezelőorvosát, amennyiben az alábbi gyógyszerek valamelyikét szedi:
· fenelzin, iproniazid, izokarboxazid, nialamid, tranilcipromin (nem szelektív monoaminoxidáz-gátlóknak nevezett, a depresszió kezelésére szolgáló gyógyszerek); ezeket a gyógyszereket tilos a Bremisolan-nal együtt szednie. Amennyiben ezen gyógyszerek bármelyikét szedte, a kezelés befejezése után még 14 napot kell várnia, mielőtt elkezdené a Bremisolan-t szedni. A Bremisolan szedésének abbahagyása után 14 napnak kell eltelnie, mielőtt ezen gyógyszerek bármelyikét elkezdené szedni.
· moklobemid (a depresszió kezelésére szolgáló gyógyszer).
· szelegilin, razagilin (a Parkinson-kór kezelésére szolgáló gyógyszerek).
· linezolid (a bakteriális fertőzések kezelésére szolgáló gyógyszer).
· szerotoninerg hatású gyógyszerek, például tramadol és hasonló gyógyszerek (erős fájdalomcsillapítók); valamint szumatriptán vagy hasonló, hatóanyaguk elnevezésében „triptán”-ra végződő (a migrén kezelésére szolgáló) gyógyszerek. Ezen gyógyszerek és a Bremisolan egyidejű szedése növelheti a szerotonin-szindróma kialakulásának kockázatát (lásd a Figyelmeztetések és óvintézkedések című részt).
· lítium (a depresszió és mentális zavarok kezelésére szolgáló gyógyszer) vagy triptofán.
· gyógyszerek, amelyek ismerten alacsony nátriumszintet okoznak.
· rifampicin (a tüdőgümőkór [tuberkulózis] és más fertőzések kezelésére szolgáló gyógyszer).
· karbamazepin, fenitoin (az epilepszia vagy más betegségek kezelésére szolgáló gyógyszerek).
· warfarin, dipiridamol, fenprokumon, bizonyos antipszichotikumok, fenotiazinok, triciklusos antidepresszánsok, alacsony adagban alkalmazott acetilszalicilsav és nem-szteroid gyulladáscsökkentők (vérhígító gyógyszerek és fájdalomcsillapítók). Ezek fokozhatják a vérzési hajlamot.

A görcsrohamok kialakulásának kockázatát növelő gyógyszerek:
· szumatriptán vagy az ahhoz hasonló, elnevezésében „triptán”-ra végződő hatóanyagot tartalmazó gyógyszerek.
· tramadol (erős fájdalomcsillapító).
· meflokin (a malária megelőzésére és kezelésére szolgáló gyógyszer).
· bupropion (a depresszió kezelésére, valamint a dohányzásról való leszoktatásra szolgáló gyógyszer).
· fluoxetin, paroxetin és egyéb, a depresszió kezelésére szolgáló SSRI-knek/SNRI-knek, triciklusos antidepresszánsoknak nevezett gyógyszerek.
· közönséges orbáncfű (Hypericum perforatum) (a depresszió kezelésére szolgáló gyógynövény).
· kinidin (a szívritmuszavarok kezelésére szolgáló gyógyszer).
· klórpromazin, klórprotixén, haloperidol (a fenotiazinok, tioxantének, butirofenonok csoportjába tartozó, mentális zavarok kezelésére szolgáló gyógyszerek).

Kérjük, tájékoztassa kezelőorvosát, ha a fenti gyógyszerek bármelyikét szedi, mivel kezelőorvosának tisztában kell lennie azzal, hogy Önnél nagyobb a görcsrohamok kockázata.

Ha Önnél vizeletdrogtesztet végeznek, a Bremisolan szedése miatt bizonyos tesztmódszerek alkalmazása esetén a teszt pozitív eredményt jelezhet metadonra olyankor is, ha Ön nem vett be metadont. Ilyen esetben egy célirányosabb tesztet végezhetnek Önnél.

A Bremisolan egyidejű bevéletele alkohollal
Ezt a gyógyszert nem ajánlott alkohollal egyidejűleg alkalmazni.

Terhesség és szoptatás
Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával.

Terhesség
A Bremisolan nem alkalmazható a terhesség alatt, csak ha az orvos ezt feltétlenül szükségesnek tartja.

Ha Ön a terhesség utolsó 3 hónapjában a depresszió kezelésére szolgáló gyógyszereket – köztük Bremisolan-t – szed, tisztában kell lennie azzal, hogy újszülött gyermekénél a következő hatások léphetnek fel: légzési nehézség, a bőr kékes elszíneződése, görcsrohamok, a testhőmérséklet változásai, táplálási nehézségek, hányás, alacsony vércukorszint, az izmok merevsége vagy petyhüdtsége, élénk reflexek, remegés, nyugtalanság, ingerlékenység, levertség, állandó sírás, álmosság és alvászavarok. Azonnal forduljon kezelőorvosához, ha újszülött gyermekénél a felsorolt tünetek bármelyikét észleli.

Győződjön meg arról, hogy a szülésznő és/vagy kezelőorvosa tudja, hogy Ön Bremisolan-kezelés alatt áll. Amennyiben terhesség alatt, különösen annak utolsó 3 hónapjában történik kezelés Bremisolan-nal, növekedhet a csecsemőnél bizonyos súlyos állapot kialakulásának kockázata, amelyet újszülöttkori perzisztáló pulmonális hipertenziónak (PPHN) neveznek, a csecsemő légzése ilyenkor szapora, és bőre kékessé válik. Ezek a tünetek általában a születés utáni első 24 órában jelentkeznek. Amennyiben ez az Ön csecsemőjénél alakul ki, azonnal vegye fel a kapcsolatot a szülésznővel és/vagy kezelőorvosával.

Ha Ön a terhességének vége felé veszi be a Bremisolan-t, röviddel a szülés után megnövekedhet az erős hüvelyi vérzés kockázata, különösen, ha az Ön kórelőzményében előfordult vérzési zavar. Kezelőorvosának vagy szülésznőjének tudnia kell, hogy Ön Bremisolan-t is szed, hogy tanácsot tudjon adni Önnek.

Szoptatás
Kis mennyiségű Bremisolan átjut majd az anyatejbe, de csecsemőknél káros, gyógyszerrel összefüggő hatás nem volt kimutatható. A Bremisolan nem alkalmazható a szoptatás időszakában. A kezelőorvosa dönti el, hogy abba kell-e hagynia a szoptatást vagy le kell-e állnia Bremisolan szedésével, figyelembe véve a szoptatás előnyét a gyermekére nézve, illetve a kezelés előnyét Önre nézve.

A készítmény hatásai a gépjárművezetéshez és a gépek kezeléséhez szükséges képességekre
A Bremisolan nem, vagy csak elhanyagolható mértékben befolyásolja a gépjárművezetéshez és a gépek kezeléséhez szükséges képességeket. Mivel azonban mellékhatásokról, például szédülésről számoltak be, fokozott óvatosság javasolt az ilyen tevékenységek során a Bremisolan-kezelés megkezdésekor vagy az adag megváltoztatásakor.

A Bremisolan nátriumot tartalmaz
A készítmény kevesebb, mint 1 mmol (23 mg) nátriumot tartalmaz tablettánként, azaz gyakorlatilag „nátriummentes”.

A Bremisolan 5 mg és 15 mg filmtabletta laktózt tartalmaz
Amennyiben kezelőorvosa korábban már figyelmeztette Önt, hogy bizonyos cukrokra érzékeny, keresse fel orvosát, mielőtt elkezdi szedni ezt a gyógyszert.


3.	Hogyan kell szedni a Bremisolan‑t?

A gyógyszert mindig a kezelőorvosa által elmondottaknak megfelelően szedje. Amennyiben nem biztos abban, hogyan alkalmazza a gyógyszert, kérdezze meg kezelőorvosát vagy gyógyszerészét.

A Bremisolan ajánlott adagja 65 évesnél fiatalabb felnőttek számára napi egyszer 10 mg vortioxetin. Kezelőorvosa az Ön kezelésre adott válaszától függően az adagot legfeljebb napi 20 mg vortioxetinre emelheti, vagy minimum napi 5 mg vortioxetinre csökkentheti.

65 éves vagy annál idősebb betegek számára a kezdő adag napi egyszer 5 mg vortioxetin.

Az alkalmazás módja
Vegyen be egy tablettát egy pohár vízzel.
A tabletta bevehető étkezés közben vagy attól függetlenül is.

Bremisolan 20 mg filmtabletta
A tablettán lévő bemetszés nem a tabletta széttörésére szolgál.

A kezelés időtartama
[bookmark: _Hlk156395181]A Bremisolan szedését mindaddig folytassa, amíg ezt kezelőorvosa javasolja.

Folytassa a Bremisolan szedését még akkor is, ha kezdetben nem érez javulást állapotában.

A kezelést még legalább 6 hónapig kell folytatni azt követően, hogy újra jól érzi magát.

Ha az előírtnál több Bremisolan‑t vett be
Ha az előírtnál több Bremisolan-t vett be, haladéktalanul keresse fel kezelőorvosát vagy a legközelebbi kórház sürgősségi osztályát. Vigye magával a gyógyszer csomagolását és az összes megmaradt tablettát. Ezt akkor is tegye meg, ha nem érzi magát rosszul. A túladagolás jelei lehetnek a szédülés, hányinger, hasmenés, gyomortáji kellemetlen érzés, testszerte jelentkező viszketés, álmosság és kipirulás.

Az előírt adagot többszörösen meghaladó adagok bevételét követően görcsrohamok és egy szerotonin-szindrómának nevezett ritka állapot előfordulásáról számoltak be.

Ha elfelejtette bevenni a Bremisolan‑t
A következő adagot a szokásos időpontban vegye be. Ne vegyen be kétszeres adagot a kihagyott adag pótlására. 

Ha idő előtt abbahagyja a Bremisolan szedését
Ne hagyja abba a Bremisolan szedését anélkül, hogy azt előzőleg megbeszélné kezelőorvosával.

Kezelőorvosa dönthet úgy, hogy csökkenti az adagot, mielőtt végleg abbahagyja a gyógyszer szedését.

Néhány betegnél, aki abbahagyta a Bremisolan szedését, olyan tünetek jelentkeztek, mint szédülés, fejfájás, tűszúrásszerű bizsergés vagy áramütésszerű érzés (különösen a fejben), alvászavar, hányinger vagy hányás, szorongás, ingerlékenység vagy izgatottság, fáradtságérzet vagy remegés. Ezek a tünetek a Bremisolan-kezelés abbahagyását követő első héten belül jelentkezhetnek.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.


4.	Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek. A megfigyelt mellékhatások általában enyhék vagy közepesen súlyosak voltak, és a kezelés első két hetében jelentkeztek. A reakciók rendszerint átmenetiek voltak, és nem vezettek a terápia megszakításához.

Az alább felsorolt mellékhatásokról számoltak be a megadott gyakorisággal.

Nagyon gyakori (10 betegből több mint 1 beteget érinthet)
· hányinger

Gyakori (10 betegből legfeljebb 1 beteget érinthet)
- 	hasmenés, székrekedés, hányás
- 	szédülés
- 	testszerte jelentkező viszketés
- 	kóros álmok
- 	fokozott izzadás
- 	emésztési zavar

Nem gyakori: 100 betegből legfeljebb 1 beteget érinthet
- 	kipirulás
- 	éjszakai izzadás
- 	homályos látás
- 	akaratlan remegés (tremor)
· nem létező dolgok látása, hallása vagy érzékelése (hallucináció)

Ritka (1000 betegből legfeljebb 1 beteget érinthet)
- 	kitágult pupillák (midriázis), ami növelheti a zöldhályog (glaukóma) kockázatát (lásd 2. pont)

Nem ismert (a gyakoriság a rendelkezésre álló adatokból nem állapítható meg)
· alacsony nátriumszint a vérben (a tünetek a következők lehetnek: szédülés, gyengeség, zavartság, álmosság, illetve erős fáradtság vagy hányinger és hányás; súlyosabb tünet az ájulás, görcsrohamok vagy elesés)
- 	szerotonin-szindróma (lásd 2. pont)
· az arc, az ajkak, a nyelv vagy a torok duzzanatához, légzési vagy nyelési nehezítettséghez és/vagy hirtelen vérnyomáseséshez vezető (ettől szédülést, ájulásérzést tapasztalhat) allergiás reakciók, amelyek súlyosak is lehetnek
- 	csalánkiütés
- 	erős vagy megmagyarázhatatlan vérzés (ide tartozik a véraláfutás, orrvérzés, emésztőrendszeri, illetve hüvelyi vérzés)
- 	bőrkiütés
- 	alvászavarok (álmatlanság)
- 	nyugtalanság és agresszió. Ha ezeket a mellékhatásokat tapasztalja, forduljon kezelőorvosához (lásd 2. pont)
- 	fejfájás
- 	a prolaktin nevű hormon emelkedett vérszintje
- 	állandó mozgáskényszer (akatízia)
- 	fogcsikorgatás (bruxizmus)
- 	szájnyitási korlátozottság (szájzár/trizmus)
- 	nyugtalanláb-szindróma (fájdalmas vagy furcsa érzések megszüntetése érdekében a lábak mozgatására irányuló késztetés, ami gyakran éjszaka jelentkezik)
- 	rendellenes tejszerű váladékozás az emlőből (galaktorrea)

Ilyen típusú gyógyszerek alkalmazásakor a csonttörések fokozott kockázatát figyelték meg.

A szexuális diszfunkció fokozott kockázatáról számoltak be a 20 mg-os adaggal kezelt betegeknél, és néhány betegnél ezt a mellékhatást alacsonyabb adagoknál is megfigyelték.

További mellékhatások gyermekeknél és serdülőknél
A vortioxetin gyermekeknél és serdülőknél megfigyelt mellékhatásai hasonlóak voltak a felnőtteknél tapasztaltakhoz, kivéve a hasi fájdalommal kapcsolatos eseményeket, amelyeket gyakrabban figyeltek meg, mint a felnőtteknél, és az öngyilkossági gondolatokat, amelyeket serdülőknél gyakrabban figyeltek meg, mint a felnőtteknél.

Mellékhatások bejelentése
Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül. A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.


5.	Hogyan kell a Bremisolan‑t tárolni?

A gyógyszer gyermekektől elzárva tartandó!

A dobozon és a buborékcsomagoláson feltüntetett lejárati idő (EXP) után ne szedje ezt a gyógyszert. A lejárati idő az adott hónap utolsó napjára vonatkozik.

Ez a gyógyszer nem igényel különleges tárolást.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.


6.	A csomagolás tartalma és egyéb információk

Mit tartalmaz a Bremisolan?
A hatóanyag a vortioxetin.

Bremisolan 5 mg filmtabletta
5 mg vortioxetinnek megfelelő vortioxetin-hidrobromidot tartalmaz filmtablettánként.
Bremisolan 10 mg filmtabletta 
10 mg vortioxetinnek megfelelő vortioxetin-hidrobromidot tartalmaz filmtablettánként.
Bremisolan 15 mg filmtabletta
15 mg vortioxetinnek megfelelő vortioxetin-hidrobromidot tartalmaz filmtablettánként.
Bremisolan 20 mg filmtabletta
20 mg vortioxetinnek megfelelő vortioxetin-hidrobromidot tartalmaz filmtablettánként.

Egyéb összetevők:
Tablettamag: mannit (E421), mikrokristályos cellulóz, hidroxipropilcellulóz, karboximetilkeményítő-nátrium (A típusú), magnézium-sztearát, aszkorbinsav, citromsav.

Tabletta bevonat: hipromellóz, makrogol 6000, talkum
A Bremisolan 5 mg filmtabletta ezenkívül tartalmaz: laktóz-monohidrátot, sárga vas-oxidot (E172).
A Bremisolan 10 mg filmtabletta ezenkívül tartalmaz: vörös vas-oxidot (E172).
A Bremisolan 15 mg filmtabletta ezenkívül tartalmaz: laktóz-monohidrátot, sárga vas-oxidot (E172).
A Bremisolan 20 mg filmtabletta ezenkívül tartalmaz: vörös vas-oxidot (E172).

Milyen a Bremisolan külleme és mit tartalmaz a csomagolás?
Bremisolan 5 mg filmtabletta
Sötétsárga színű, kerek, mindkét oldalán domború, körülbelül 5,5 mm átmérőjű filmtabletta.
Bremisolan 10 mg filmtabletta 
Rózsaszínes-narancssárgás színű, kerek, mindkét oldalán domború filmtabletta, körülbelül 7,0 mm átmérőjű, egyik oldalán középen „Z” mélynyomású jelzéssel.
Bremisolan 15 mg filmtabletta
Sötétsárga színű, ovális filmtabletta, méretei körülbelül 11,7 × 5,4 mm.
Bremisolan 20 mg filmtabletta
Rózsaszínes-narancssárgás színű, ovális, körülbelül 12,5 × 6,0 mm méretű filmtabletta, mindkét oldalán bemetszéssel. A tablettán levő bemetszés nem a tabletta széttörésére szolgál.

Kiszerelés: 14, 28, 56 vagy 98 db filmtabletta buborékcsomagolásban és dobozban.

Nem feltétlenül mindegyik kiszerelés kerül kereskedelmi forgalomba.

A forgalomba hozatali engedély jogosultja
[bookmark: _Hlk87203526]G.L. Pharma GmbH
Schlossplatz 1.
8502 Lannach
Ausztria

Gyártó
LABORMED- PHARMA S.A.
Bd. Theodor Pallady nr. 44B, sector 3, Bucureşti,
cod 032266
Románia

Ezt a gyógyszert az Európai Gazdasági Térség tagállamaiban az alábbi neveken engedélyezték:
Ausztria, Csehország, Németország, Magyarország, Lengyelország, Románia, Szlovákia: Bremisolan

Bremisolan 5 mg filmtabletta
OGYI-T-24775/01	28×	OPA/Al/PVC//Al buborékcsomagolásban 

Bremisolan 10 mg filmtabletta
OGYI-T-24775/02	28×	OPA/Al/PVC//Al buborékcsomagolásban 

Bremisolan 15mg filmtabletta
OGYI-T-24775/03	28×	OPA/Al/PVC//Al buborékcsomagolásban 

Bremisolan 20mg filmtabletta
OGYI-T-24775/04	28×	OPA/Al/PVC//Al buborékcsomagolásban

